บลจ.ทหารไทยขาย2กองทุนใหม่จ่าย1.8-2.4%
บลจ.ทหารไทย ออก 2 กองทุนใหม่ ไพร์ม ฟันด์ รุ่นที่ 3 ลงทุนในเงินฝาก ตราสารหนี้ทั้งในและต่างประเทศ อายุประมาณ 6 เดือน และกองพันธบัตรเกาหลีใต้รุ่นที่ 106 อายุประมาณ 1 ปี 10 เดือน เปิดขาย 1-7 ก.ย.นี้
1 ก.ย. 2553

บลจ.ทหารไทย ออก 2 กองทุนใหม่ ไพร์ม ฟันด์ รุ่นที่ 3 ลงทุนในเงินฝาก ตราสารหนี้ทั้งในและต่างประเทศ อายุประมาณ 6 เดือน และกองพันธบัตรเกาหลีใต้รุ่นที่ 106 อายุประมาณ 1 ปี 10 เดือน เปิดขาย 1-7 ก.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  เปิดเผยว่า บริษัทฯ ได้เปิดขายกองทุนตราสารหนี้อีกทั้งสิ้น 2 กองทุน ประกอบด้วยกองทุนเปิดทหารไทย ไพร์มฟันด์ รุ่นที่ 3 ซึ่งมีนโยบายเน้นลงทุนในเงินฝาก ตราสารหนี้ที่เสนอขายทั้งในและต่างประเทศ มีอายุโครงการประมาณ 6 เดือนขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 1.80%  และกองทุนเปิดพันธบัตรเกาหลีใต้รุ่นที่ 106 อายุของกองทุนประมาณ 1 ปี 10 เดือน ขนาดเงินทุนโครงการ 1 พันล้านบาท ให้ผลตอบแทนการลงทุนหลังหักค่าใช้จ่ายประมาณ 2.40% 
ทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 1-7 ก.ย.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
สำหรับกองทุนเปิดทหารไทยพันธบัตรเกาหลีใต้รุ่นที่ 106 มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings ส่วนกองทุนเปิดทหารไทย ไพร์มฟันด์ รุ่นที่ 3 จะมีการกระจายการลงทุนมากขึ้นขณะที่ยังคงเน้นการลงทุนสัดส่วนหลักในพันธบัตรของรัฐบาลหรือหน่วยงานภาครัฐทั้งในและต่างประเทศ ได้แก่พันธบัตรรัฐบาลประเทศเกาหลีใต้ ด้วยสัดส่วนการลงทุนประมาณ 40% และพันธบัตรรัฐบาลไทยด้วยสัดส่วนการลงทุนประมาณ 20% ส่วนที่เหลือจะลงทุนในรูปเงินฝากกับธนาคารบาร์เคลย์ สาขาสหรัฐอาหรับเอมิเรตส์ประมาณ 24% และตั๋วแลกเงินธนาคารในประเทศไทยประมาณ 16%
“บริษัทฯ ยังคงได้รับความสนใจอย่างต่อเนื่องจากผู้ลงทุนต่อการออกกองพันธบัตรเกาหลีใต้ทุกกองที่ออกไปแล้วในปีนี้ และสำหรับกองทุนเปิดทหารไทยพันธบัตรเกาหลีใต้ รุ่นที่ 106 อายุ 1 ปี 10 เดือน ที่ออกใหม่ครั้งนี้คาดว่าจะได้รับการตอบรับด้วยดีเช่นเดิม เพราะผู้ซื้อหน่วยลงทุนจะยังคงได้รับอัตราผลตอบแทนที่น่าสนใจคือ 2.40% ต่อปี อย่างไรก็ตาม จากการที่ธนาคารแห่งประเทศไทยได้ทยอยปรับอัตราดอกเบี้ยนโยบาย ขึ้นทั้งสิ้น 2 ครั้งในปีนี้ โดยครั้งล่าสุดเมื่อวันที่ 25 ส.ค.ที่ผ่านมาก็ได้มีการปรับอัตราดอกเบี้ยนโยบายเพิ่มขึ้นอีก 0.25% ต่อปี ผลดังกล่าวทำให้อัตราผลตอบแทนของพันธบัตรและตราสารหนี้ในประทศได้ทยอยปรับตัวสูงขึ้นตาม ดังนั้นบริษัทฯ จึงได้ออกกองทุนลักษณะผสม คือ กองทุนเปิดทหารไทย ไพร์มฟันด์ รุ่นที่3  ที่เน้นลงทุนทั้งพันธบัตรรัฐบาลไทย เกาหลีใต้ และเงินฝากในและต่างประเทศเพื่อเป็นอีกทางเลือกหนึ่งในการเลือกลงทุนระยะสั้นให้แก่ผู้ลงทุน ซึ่งเราได้คาดการณ์ว่าภาครัฐยังไม่น่าจะมีการปรับเพิ่มอัตราดอกเบี้ยนโยบายอีกในเร็วๆนี้”นายสมจินต์ กล่าว